[pic] | EUROOPA ÜHENDUSTE KOMISJON | Brüssel 16.5.2007 KOM(2007) 257 lõplik 2007/0091 (CNB) Ettepanek: NÕUKOGU MÄÄRUS, millega muudetakse määrust (EÜ) nr 974/98 seoses euro kasutuselevõtuga Küprosel (komisjoni esitatud) SELETUSKIRI 1. Ettepaneku taust 16. mail 2007 võttis komisjon vastavalt asutamislepingu artikli 122 lõikele 2 vastu ettepaneku nõukogu otsuse kohta, milles märgitakse, et Küpros vastab nüüd ühisrahale üleminekuks vajalikele tingimustele ja et Küprose suhtes kehtestatud erand tuleb tühistada alates 1. jaanuarist 2008. Positiivse otsuse korral peab nõukogu seejärel võtma muud vajalikud meetmed euro kasutuselevõtmiseks Küprosel. Nõukogu määrusega (EÜ) nr 974/98 euro kasutuselevõtu kohta[1] reguleeritakse euro esialgset kasutuselevõttu esimese etapi euroala liikmesriikides ja Kreekas.[2] Kõnealust määrust muudeti määrusega (EÜ) nr 2169/2005, et valmistuda euroala edasiseks laienemiseks, ja määrusega (EÜ) nr 1647/2006, et hõlmata Sloveeniat, kus võeti euro kasutusele 1. jaanuaril 2007. Selleks et Küpros oleks hõlmatud määrusega (EÜ) nr 974/98, tuleb kõnealuse liikmesriigi kohta lisada viide kõnesolevasse määrusesse. Käesolev ettepanek sisaldab kõnealuse määruse vajalikke muudatusi. Küprose üleminekukavas täpsustatakse, et kohaldada tuleks järsu ülemineku ( big bang ) stsenaariumi, s.t euro kasutuselevõtmine Küprose vääringuna ning euro pangatähtede ja müntide kasutuselevõtmine asjaomases liikmesriigis peaks toimuma ühel ja samal ajal. 2. ÕIGUSLIKUD ASPEKTID 2.1. Õiguslik alus Käesoleva ettepaneku õiguslik alus on Euroopa Ühenduste asutamislepingu artikli 123 lõige 5, millega võimaldatakse euro kasutuselevõtuks muude vajalike meetmete võtmist liikmesriigis, mida käsitlev erand on tühistatud asutamislepingu artikli 122 lõike 2 alusel. Nõukogu teeb otsuse nende liikmesriikide ühehäälsel toetusel, kelle suhtes erand ei kehti ja asjassepuutuva liikmesriigi toetusel komisjoni ettepaneku põhjal ja pärast EKPga konsulteerimist. 2.2. Subsidiaarsus ja proportsionaalsus Ettepanek tehakse ühenduse ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Käesolev algatus ei lähe oma eesmärgi saavutamiseks vajalikust kaugemale ja vastab seega proportsionaalsuse põhimõttele. 2.3. Õigusakti valik Nõukogu määruse (EÜ) nr 974/98 (euro kasutuselevõtu kohta) muutmise ainsaks kohaseks õiguslikuks vahendiks on määrus. 3. MÕJU EELARVELE Ettepanek ei mõjuta ühenduse eelarvet. 4. Märkused üksikute artiklite kohta 4.1. Artikkel 1 Vastavalt määruse (EÜ) nr 974/98 artikli 1 punktile a ja artiklile 1a on kõnealuse määruse lisa tabelis loetletud osalevad liikmesriigid ja kõikide kõnealuste liikmesriikide puhul on kindlaks määratud eurole ülemineku päev, sularahavahetuse päev ja vajaduse korral omavääringu järkjärgulise käibelt kõrvaldamise aeg. Vastavalt määruse (EÜ) nr 974/98 artikli 1 punktile i saab omavääringu järkjärgulise käibelt kõrvaldamise aega kohaldada ainult nende liikmesriikide suhtes, kus euro kasutuselevõtmine ja sularahavahetus toimub samal päeval. Seda ei tehtud nende 11 liikmesriigi suhtes, kes võtsid euro kasutusele 1. jaanuaril 1999 ja Kreeka suhtes, kes võttis euro kasutusele 1. jaanuaril 2001. Sloveenia puhul langesid kokku euro kasutuselevõtu päev ja sularahavahetuse päev (1. jaanuar 2007), ent riik on otsustanud mitte kohaldada omavääringu järkjärgulise käibelt kõrvaldamise aega. Samuti on Küprose ja Malta üleminekukavas kindlaksmääratud üks ja sama kuupäev euro kasutuselevõtuks ja sularahavahetuseks (1. jaanuar 2008) ning mõlemad liikmesriigid on otsustanud mitte kohaldada omavääringu järkjärgulise käibelt kõrvaldamise aega. Käesoleva artikliga lisatakse määruse (EÜ) nr 974/98 lisa tabelisse protokolli järjestuses Küpros ja kõnealuse liikmesriigi järgmised asjakohased andmed. Liikmesriik | Eurole ülemineku päev | Sularahavahetuse päev | Liikmesriik kohaldab järkjärgulise käibelt kõrvaldamise aega | „Küpros | 1. jaanuar 2008 | 1. jaanuar 2008 | puudub“ | 4.2. Artikkel 2 Käesolevas artiklis sätestatakse, et määrus jõustub 1. jaanuaril 2008, millega tagatakse selle kohaldatavus kooskõlas muude euro kasutuselevõtmist Küprosel käsitlevate nõukogu õigusaktide kohaldamise ajakavaga, s.t kehtestatud erandi tühistamise päevaga ja Küprose naela ümberarvestuskursi jõustumise päevaga. 2007/0091 (CNB) Ettepanek: NÕUKOGU MÄÄRUS, millega muudetakse määrust (EÜ) nr 974/98 seoses euro kasutuselevõtuga Küprosel EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikli 123 lõiget 5, võttes arvesse komisjoni ettepanekut,[3] võttes arvesse Euroopa Keskpanga arvamust[4] ning arvestades järgmist: (1) Nõukogu 3. mai 1998. aasta määruses (EÜ) nr 974/98 euro kasutuselevõtu kohta[5] sätestatakse, et euroga asendatakse nende liikmesriikide vääringud, kes täidavad ühisraha kasutuselevõtuks vajalikud tingimused ajal, kui ühendus jõuab majandus- ja rahaliidu kolmandasse etappi. (2) Nõukogu määrusega (EÜ) nr 2596/2000[6] muudeti määrust (EÜ) nr 974/98, et sätestada Kreeka vääringu asendamine euroga. (3) Nõukogu määrusega (EÜ) nr 2169/2005[7] muudeti määrust (EÜ) nr 974/98, et ette valmistada euro edasist kasutuselevõtmist liikmesriikides, kus eurot ei ole veel ühisrahana kasutusele võetud. (4) Nõukogu määrusega (EÜ) nr 1647/2006[8] muudeti määrust (EÜ) nr 974/98, et sätestada Sloveenia vääringu asendamine euroga. (5) Vastavalt 2003. aasta ühinemisakti artiklile 4 on Küpros liikmesriik, kelle suhtes on kehtestatud asutamislepingu artiklis 122 kirjeldatud erand. (6) Vastavalt asutamislepingu artikli 122 lõike 2 kohasele nõukogu … … 2007. aasta otsusele 2007/…/EÜ ühisraha kasutuselevõtu kohta Küprosel 1. jaanuaril 2008[9] vastab Küpros ühisraha kasutuselevõtmiseks vajalikele tingimustele ja Küprose suhtes kehtestatud erand tuleb tühistada alates 1. jaanuarist 2008. (7) Euro kasutuselevõtmine Küprosel eeldab, et Küprosele laieneksid määruse (EÜ) nr 974/98 kohased euro kasutuselvõtmist käsitlevad kehtivad sätted. (8) Küprose üleminekukavas täpsustatakse, et euro pangatähed ja mündid peaksid saama asjaomases liikmesriigis seaduslikuks maksevahendiks sellel päeval, kui euro võetakse Küprosel omavääringuna kasutusele. Seepärast on eurole ülemineku ja sularahavahetuse päev 1. jaanuar 2008. Omavääringu järkjärgulise käibelt kõrvaldamise aega ei kohaldata. (9) Seepärast tuleks määrust (EÜ) nr 974/98 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määruse (EÜ) nr 974/98 lisa muudetakse vastavalt käesoleva määruse lisale. Artikkel 2 Käesolev määrus jõustub 1. jaanuaril 2008. Käesolev määrus on Euroopa Ühenduse asutamislepingu kohaselt tervikuna siduv ja liikmesriikides vahetult kohaldatav. Brüssel, Nõukogu nimel eesistuja Lisa Määruse (EÜ) nr 974/98 lisasse Itaalia ja Luksemburgi kirjete vahele lisatakse järgmine rida. Liikmesriik | Eurole ülemineku päev | Sularahavahetuse päev | Liikmesriik kohaldab järkjärgulise käibelt kõrvaldamise aega | - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - „Küpros | 1. jaanuar 2008 | 1. jaanuar 2008 | puudub“ | [1] EÜT L 139, 11.5.1998, lk 1. Määrust on viimati muudetud nõukogu 7. novembri 2006. aasta määrusega (EÜ) nr 1647/2000 (ELT L 309, 9.11.2006, lk 2). [2] Vt nõukogu 27. novembri 2000. aasta määrus (EÜ) nr 2596/2000, millega muudetakse nõukogu määrust (EÜ) nr 974/98 euro kasutuselevõtu kohta (EÜT L 300, 29.11.2000, lk 2). [3] ELT C [4] ELT C [5] EÜT L 139, 11.5.1998, lk 1. Määrust on viimati muudetud nõukogu määrusega (EÜ) nr 1647/2006 (ELT L 309, 9.11.2006, lk 2). [6] EÜT L 300, 29.11.2000, lk 2. [7] EÜT L 346, 29.12.2005, lk 1. [8] EÜT L 309, 09.11.2006, lk 2. [9] ELT L